
1.   

2. BELGIA – UN SISTEM POLITIC COMPLEX

 

1.1 O democraţie pluralistă de tip consociativ

În spaţiul politic european, Belgia este o monarhie constituţională cu mare tradiţie istorică, o democraţie parlamentară bazată pe o separaţie flexibilă a puterilor în stat. În ultimele decenii, Constituţia Belgiei a suferit transformări succesive radicale (1970, 1980, 1988, 1989, 1993) care au dus la trecerea de la un stat cu structură unitară la un stat de tip federal. 

Statul federal belgian exercită funcţii principale în domeniul apărării, relaţiilor internaţionale, justiţiei, poliţiei, securităţii sociale, sănătăţii publice, impozite etc. Un rol deosebit au însă autorităţile comunitare şi regionale care gestionează mai ales domenii precum învăţământul, cultura, activitatea economică etc. Sistemul instituţional belgian este caracterizat, astfel, de o complexitate deosebită care implică o împărţire specifică a responsabilităţilor statului, cu consecinţe politice importante. Organizarea statului federal belgian a impus, de asemenea, un decupaj geografic într-o realitate socială şi culturală foarte complexă. Prin Constituţie, în Belgia era recunoscută iniţial existenţa a două mari comunităţi culturale (franceză şi olandeză), cât şi a trei regiuni (flamandă, valonă şi regiunea Bruxelles). În 1980, a fost recunoscută, de asemenea, comunitatea germanofonă. Regiunile belgiene sunt asemănătoare cu landurile germane, iar fiecare comunitate face parte dintr-o regiune lingvistică. Din 1980, comunităţilor şi regiunilor (în afară de regiunea Bruxelles care are un regim special) li s-au atribuit competenţe legislative şi de guvernare. Din punct de vedere politic, consecinţele majore ale acestui tip specific de federalism sunt reprezentate de caracterul complex, disociativ, în care funcţionează diferite nivele ale formaţiunilor politice care duc deseori la tensiuni considerabile.

În sistemul politic belgian se pot distinge nouă colectivităţi politice: una federală, trei comunitare, trei regionale şi două comisii comunitare. În general, s-au conturat trei zone politice importante (în nord, în sud şi în centrul Belgiei), care se află permanent în concurenţă politică. Partidele politice au un rol determinant mai ales în momentele decisive ale vieţii politice: constituirea coaliţiilor de guvernare, elaborarea programelor de guvernare etc.

Puterea legislativă, la nivel federal, este exercitată de Camera Reprezentanţilor şi Senat. Camera Reprezentanţilor este compusă din 150 de deputaţi aleşi prin vot direct, într-un singur tur de scrutin, iar Senatul este alcătuit din 72 de membri (40 aleşi în mod direct, 31 aleşi indirect, la care se adaugă moştenitorul tronului). Legea electorală belgiană, modificată în 1998, stabileşte că membrii celor două Camere legislative federale sunt aleşi prin sufragiu universal direct, într-un singur tur de scrutin, după sistemul reprezentării proporţionale, pe liste, după metoda d'Hondt. Analiştii politici apreciază că sistemul electoral belgian este unul dintre cele mai complexe sisteme electorale din lume, adaptat realităţii sociale, culturale şi politice foarte diverse.

În Belgia funcţionează ceea ce teoreticienii au numit democraţia consociaţională, care are ca trăsături principale: guvernarea de către o mare coaliţie a liderilor politici reprezentanţi ai tuturor segmentelor semnificative din societatea plurală şi autonomia segmentală care implică participarea la luarea deciziilor şi acordarea puterii depline de luare a hotărârilor, atunci când problemele nu implică decizii colective. Caracteristicile secundare, care intensifică funcţiile elementelor principale, sunt proporţionalitatea şi veto-ul minorităţilor, eficiente în probleme legate de autonomie, drepturi culturale şi lingvistice. În cazul Belgiei, consociaţionismul s-a concretizat printr-un model dual de autonomie segmentală: federalismul teritorial şi lingvistic. În 1993, schimbările constituţionale au transformat Belgia într-o federaţie a comunităţilor lingvistice, ceea ce a pus în evidenţă cât de complexă este guvernarea democratică într-o societate plurală. Teoreticienii subliniază că într-o democraţie consociaţională tendinţele centrifuge inerente unei societăţi plurale sunt neutralizate de atitudinile şi comportamentul cooperant al liderilor diferitelor segmente de populaţie. De-a lungul timpului, s-au putut menţine astfel sisteme de guvernare stabile şi eficiente într-o societate puternic divizată, în care se manifestă "clivaje segmentale" care pot fi de natură religioasă, ideologică, lingvistică, regională, culturală sau etnică. În acest context, partidele politice, grupurile de interese, mijloacele de comunicare, şcolile, asociaţiile voluntare tind să se organizeze în funcţie de aceste clivaje. Grupurile de populaţie, delimitate astfel, reprezintă segmentele unei societăţi plurale, Belgia fiind o ţară europeană care prezintă un grad foarte mare de segmentare.

Din perspectiva analizei sistemelor de partide, teoreticienii au subliniat că în acest tip de democraţie este evidentă manifestarea unui multipartidism care, deseori, poate duce la agravarea divizărilor politice şi la o intensificare a diferenţelor, ceea ce a afectat deseori eficienţa politică.

Cercetările arată că, analizând gradul de apropiere al modelului belgian de modelul consociaţional pur, Belgia prezintă un grad înalt de segmentare care a reieşit din studiul a 14 sfere de activitate (educaţia, mass-media, organizaţii politice şi socio-economice etc.). După 1950, s-a apreciat că, în Belgia, proeminenţa şi intensitatea clivajelor a intrat în declin, cu excepţia problemei lingvistice. În societăţile plurale, clivajele reprezintă un element esenţial, având o importanţă deosebită numărul lor, gradul de fragmentare determinat de clivaje, măsura în care anumite clivaje se întretaie sau coincid, tipul şi intensitatea clivajelor şi modul în care clivajele segmentale se leagă de clivajele sistemului de partide. Teoreticienii au subliniat că, în Belgia, are loc un proces de întretăiere a clivajelor religioase, de clasă şi de limbă, care se reflectă la nivelul structurii partidelor politice.

Belgia primelor decenii postbelice a oferit cercetătorilor prilejul de a studia forme diferite de agregare a partidelor politice, trei modele de relaţii între partide şi clivajele sociale: un clivaj instituţionalizat (religia), un clivaj semiinstituţionalizat (clasa) şi un clivaj neinstituţionalizat (limba). Partidele politice belgiene s-au format sub influenţa religiei, care a împărţit societatea în segmentul catolic şi cel laic, şi sub influenţa claselor sociale, care au împărţit segmentul laic în două segmente: liberal şi socialist. La început, sistemul de partide belgian nu a oferit răspunsuri corespunzătoare problemei lingvistice. Partidele politice belgiene au fost, de asemenea, supuse unor presiuni încrucişate faţă de care au trebuit să ia atitudini moderate, cu riscul imobilismului politic. La sfârşitul anilor '70, sistemul de partide a răspuns acestor dificultăţi prin instituţionalizarea clivajului lingvistic, toate partidele importante scindându-se pe criterii etnolingvistice. Între partidele gemene (flamand şi valon) s-au creat deseori coaliţii politice în timpul alegerilor parlamentare.

În acest context, analiştii au subliniat că a fost foarte importantă capacitatea partidelor de a instituţionaliza clivajele sociale, ceea ce le-a făcut reprezentative politic pentru structura segmentelor sociale. Teoreticienii apreciază că o societate plurală tinde să fie organizată de-a lungul clivajelor segmentale care favorizează democraţia consociaţională. Pe de altă parte, autonomia segmentală încurajează dezvoltarea reţelelor organizaţionale în cadrul fiecărui segment. Politicienii consideră benefică această autonomie, întrucât pericolul unei tensiuni profunde apare numai atunci când pe o realitate complexă s-ar aplica strategii de omogenizare. Conform opiniei teoreticienilor, indicele de fragmentare (indicele Fallui Rae şi Taylor) şi indicatorul de omogenitate redau, în general, gradul de fragmentare al unei ţări, iar din această perspectivă, în Belgia (ca şi în Olanda, Elveţia, Austria), există o adevărată tradiţie a pluralismului şi armonizării diversităţii. Din punct de vedere politic, în Belgia, marile coaliţii în regiuni au precedat marile coaliţii naţionale.

Din cele patru mari modele de democraţie consociaţională (Olanda, Elveţia, Austria, Belgia), în spaţiul belgian procesul armonizării sociale şi politice a fost dificil. În era predemocratică a naşterii Belgiei independente, coaliţia catolico-liberală a fost o "unire a opoziţiilor" remarcabilă şi conştientă. Referitor la relaţia consociaţionalism/consensualism, teoreticienii apreciază că Belgia, atât în 1984, ca şi în 1999, poate fi tratată ca model consensualist. În 1984, ea a avut o dimensiune consensualistă (pe linia majoritarism/ consensualism), combinată cu o dimensiune moderată (pe linia federal/unitar), totuşi apropiată de federalism. Politologii anticipează, de asemenea, mutaţii viitoare, dacă procesul de federalizare va continua. În 1999, Belgia s-a menţinut consensualistă pe dimensiunea executiv/partide. Din aceste perspective, Belgia este, aşadar, consensualistă şi consociaţională, ea întărindu-şi consociaţionalismul prin instituţionalizarea diviziunii lingvistice şi prin efectul de creştere a autonomiei segmentale, generat de federalism. Deşi sunt diferite, cele două modele se presupun, o democraţie consociaţională implicând o cultură şi o practică politică de tip consensual.

 

1.2 O istorie politică specifică

În istoria politică a Belgiei, cele trei mari partide (catolic, socialist şi liberal) au experimentat marile coaliţii (mai ales în intervalul 1917-1967), iar restul guvernelor au fost coaliţii fluctuante (vezi Anexa 1). În ultimii ani, Belgia a recurs la o întărire a acestui mecanism de guvernare pentru a rezolva problema divizării dintre flamanzi şi valoni (de exemplu, în executiv s-a stabilit să existe un număr egal de reprezentanţi ai comunităţilor flamande şi valone). În principiu, soluţia tipică pentru a evita excluderea de la putere a unor segmente existente în societăţile plurale a fost realizarea marii coaliţii sau alte practici de acest tip care au reunit reprezentanţi ai tuturor segmentelor, în cadrul executivului (ex.: Comitetul Economic şi Social - în Olanda şi Belgia; Consiliul Coaliţiei - în Austria). În acest context, politicul a fost transformat într-un “joc cu sumă pozitivă” în care s-a pus nu doar problema distribuirii câştigului, ci şi aceea a producerii lui, în care comportamentul cooperant a fost recompensat. Proporţionalitatea a devenit o caracteristică a modelului consociaţional şi ea a dobândit un sens mai larg decât acela al simplei proporţionalităţi electorale. Sistemul electoral proporţional a asigurat, prin natura sa, reprezentarea parlamentară a fiecărui segment şi a eliminat riscul excluderii "celor mai mici". Ulterior, la nivel decizional, sistemul proporţionalităţii s-a combinat cu regula majorităţii (sau veto-ul minorităţii). Din punct de vedere electoral, iniţial, forţa politică electorală victorioasă este plasată într-o poziţie parlamentară favorabilă, urmând ca, la celelalte paliere, puterea de decizie să fie în mâna unui grup de lideri politici (care pot avea un comportament coeziv sau antagonic). Din această perspectivă, mulţi teoreticieni au subliniat "elitismul" democraţiei consociaţionale, care a dus, de multe ori, la realizarea compromisului şi stabilităţii politice. Din punct de vedere politic, marile coaliţii politice au fost completate de coaliţii în alte instituţii (mari consilii sau comitete permanente precum şi de Consiliul Social şi Economic). 

Istoria politică a arătat că guvernarea sub forma unor mari coaliţii a avut şi dezavantaje legate de stabilitatea politică redusă şi ineficientă, din cauza ritmului lent sau blocat de luare a deciziilor, ceea ce a dus uneori la imobilism politic. Ca avantaje, teoreticienii menţionează echilibrul multiplu al puterii între segmentele societăţii plurale, cu condiţia prezenţei a cel puţin trei segmente diferite. Stabilitatea democraţiei consociaţionale a fost favorizată de existenţa unui număr de 3-4 segmente între care a trebuit să existe un echilibru relativ, de existenţa unui sistem de partide segmentale de tip multipartidist moderat.

Politologii au apreciat că, într-o societate plurală cum este Belgia, intensitatea clivajelor a putut fi moderată de existenţa unor astfel de proiecte politice naţionale capabile să unească societatea, depăşind barierele segmentale. În acest context, uneori, întretăierea şi suprapunerea clivajelor, mai ales cele socio-economice, au dus la acutizarea conflictelor. În ultima perioadă s-au manifestat numeroase tendinţe autonomiste, dezbateri în jurul opţiunii federaţie/confederaţie etc. Aceste dezbateri arată că modelul consociaţional este un model dinamic, care încearcă să înglobeze schimbările sociale ce se derulează în timp. Se poate afirma astfel că această istorie politică specifică demonstrează că democraţia consociaţională este una dintre cele mai promiţătoare forme de democraţie pentru o societate plurală, complexă, aşa cum este Belgia. 

Sistemul de partide belgian corespunde modelului pe care Giovanni Sartori l-a definit ca multipartidism polarizat, ceea ce implică existenţa unor poli politici multipli, conflictuali şi posibilitatea ca un mare partid să ocupe o poziţie la intersecţia acestor mari axe conflictuale care divizează sistemul de partide. În general, sistemele de partide din spaţiul Beneluxului (Belgia, Olanda, Luxemburg) au funcţionat prin existenţa unei stângi socialiste, un centru de tip confesional democrat-creştin aflat în opoziţie cu o dreaptă liberală. Democraţia creştină a constituit axa comună a tuturor "coaliţiilor cu poziţie pivotantă", fie că au fost coaliţii de centru-dreapta, fie de centru-stânga. În acest context, partidele de stânga, în unele perioade, au făcut alianţă cu partidele autonomiste. Din 1918, cu câteva excepţii (uniunea anticlericalistă), istoria politică a confirmat această formulă de realizare a unor coaliţii politice relativ stabile. O altă caracteristică a sistemului de partide a fost caracterul consociativ. Acest mod de guvernare şi relaţie între societatea civilă şi politic a avut ca trăsături importante segmentarea societăţii în mai multe subsocietăţi, după religie sau "lumi sociologic distincte". Comunităţile au prezentat o adevărată reţea diversificată care a cuprins şcoli, sisteme de sănătate, de securitate socială, valori culturale specifice, un ansamblu mediatic care a integrat individul pe tot parcursul vieţii sale. Aceste segmente consociative au fost prezente la nivelul instituţiilor politice "de vârf", unde s-au negociat marile probleme politice (sisteme de protecţie socială, marile schimbări constituţionale etc.), opţiunile strategice pe termen lung. În acest mod, numeroase decizii politice nu s-au luat prin sistemul majoritar, ci prin obţinerea unui consens între segmentele consociative. De-a lungul istoriei sale, dialogul dintre elementele consociative a fost mediat de marile partide politice democrat-creştine, socialiste şi liberale. 

Clivajele tradiţionale specifice în jurul cărora s-a format spaţiul politic belgian (ca şi în Italia şi Elveţia) au fost clivajele între biserică/stat, proprietari/muncitori. În Belgia, clivajul fundamental a fost cel dintre biserică şi stat, "mărul discordiei" fiind rolul bisericii şi al statului în învăţământ. 

 

1.3 Caracteristici ale principalelor familii politice belgiene

De-a lungul istoriei sale, viaţa politică belgiană a fost dominată de principalele familii politice europene: creştin-democraţia, socialiştii şi liberalii. Aceste familii politice au fost însă extrem de variate ca orientare politică, în funcţie de comunitatea lingvistică din care au provenit.

Partidele de tip liberal sunt descendente ale vechiului Partid Liberal Belgian.. Partidul Liberal şi Democrat (VLD) a fost fondat în 1864, iar Partidul Liberal Reformator (PRL) s-a înfiinţat în 1979, când s-a desprins din Partidul Liberal. Partidele liberale au susţinut în mod tradiţional libera iniţiativă şi restrângerea intervenţiilor statului în economie.

Liberalismul belgian a fost doctrina de referinţă la începutul erei statului şi democraţiei parlamentare, ceea ce a constituit unul din elementele comune, specifice liberalismului european. Liberalii belgieni au trasat contururile statului modern, cu specificul său monarhic. La sfârşitul secolului al XIX-lea, ei au promovat învăţământul obligatoriu, au susţinut distincţia dintre religie şi stat, în numele ideii de libertate. Analiştii politici au apreciat că acest rol crucial a fost realizat mai ales prin intermediul unor elite intelectuale, ceea ce explică absenţa unei clientele electorale de masă. Partidele liberale belgiene au fost create iniţial pentru a emancipa şcoala de sub influenţa bisericii, ulterior problema socială - clivajul patroni/muncitori - a divizat liberalii în "doctrinari", paznici ai privilegiilor burgheziei, şi "radicali" care au susţinut votul universal şi egalitatea socială. În contextul actual, familia politică liberală a suferit modificări semnificative, dar continuă să coopereze la nivel european şi internaţional, datorită centrării ei în jurul unor clivaje fundamentale ale societăţii contemporane. Aceste clivaje au luat naştere pe câteva axe conflictuale: revoluţia naţională/revoluţia industrială şi, actualmente, pe problemele legate de schimbările internaţionale. În Belgia, dezbaterea în jurul problemei stat centralizat/cultura descentralizării, a ceea ce s-a numit clivajul centru/periferie, a fost dublat de clivajul stat/religie. Revoluţia industrială a generat clivajul sat/oraş şi pe axa funcţională clivajul proprietari/muncitori. Conform acestor clivaje, s-au constituit mai multe tipuri de liberalism: liberalismul democratic, liberalismul catolic, liberalismul laic şi anticlerical, naţional-liberalismul şi social-liberalismul. Aproape toate aceste tipuri de liberalism s-au manifestat în spaţiul politic belgian de centru-dreapta, dar între ele există, însă, tensiuni importante (ca în Danemarca, Olanda, Finlanda, Suedia etc.). Această situaţie a reflectat fragilitatea coeziunii liberalismului politic european. În Belgia, formaţiunile politice liberale au reuşit să fie prezente la guvernare, iar în 1999 ele au obţinut scoruri electorale peste media europeană (VLD-14,3% din voturi, PRL-FRF-10,14%). Dacă în alte ţări europene partidele liberale au avut rol de partide aliate pentru partide-pivot, în Belgia ele au avut rolul de partide centrale. În urma creşterii electorale spectaculoase, confirmate şi de rezultatele obţinute la ultimele alegeri legislative din mai 2003, partidele liberale şi-au întărit coeziunea şi rolul lor politic.

Partidele creştin-democrate sunt reprezentate de Partidul Popular Creştin şi Partidul Social-Creştin care au originea comună în Partidul Catolic, dar actualmente ele nu mai au nici o legătură cu doctrina pur religioasă. Partidul Social-Creştin, înfiinţat în 1945, a apărat libertăţile democratice, familia, a încurajat iniţiativa privată şi solidaritatea socială. Din mai 2002, aceste formaţiuni politice s-au reunit sub denumirea de Centrul Democratic Umanist.

Partidele democrat-creştine şi-au menţinut, de-a lungul timpului, linia ideologică şi baza interclase. Aceste partide au apărat valorile religioase şi s-au organizat la iniţiativa bisericii (ex.: Partidul Catolic Belgian). În Belgia s-au pus, astfel, bazele celei mai puternice organizaţii de acest fel din Europa: Federaţia cercurilor catolice şi asociaţiilor conservatoare. Ea a devenit mai diversă prin activitatea unor tineri intelectuali creştini, apropiaţi de idealurile stângii, ce au creat Partidul Creştin Popular Flamand (condus de abatele Daens, 1890). Acest partid a avut accente naţionaliste şi populare, influenţând, după dispariţia sa, aripa stângă a creştin-democraţiei. Între cele două războaie mondiale, datorită manifestării clivajelor patron/muncitor şi flamanzi/valoni, creştin-democraţia belgiană s-a reorganizat (Blocul Catolic belgian a reunit Partidul Catolic Popular Flamand şi Partidul Catolic Social).

După cel de-al doilea război mondial, mişcarea creştin-democraţiei s-a dezvoltat pe coordonate noi, distanţându-se de cler şi apropiindu-se de doctrina personalismului etc. În Belgia, Partidul Social-Creştin s-a distanţat de biserică şi s-a separat de Partidul Creştin Popular. Conciliul Vatican II a produs o apropiere accelerată a celor trei partide religioase, acestea făcând deseori alianţe electorale, apoi fuzionând în Alianţa Democrat-Creştină (1978). În ultimele decenii s-au format şi alte mici partide religioase cu orientare fundamentalistă. În zona Benelux există, actualmente, patru mari partide democrat-creştine (CVP flamand, PSC francofon în Belgia, PCS în Luxemburg şi CDA în Olanda) care au mobilizat mai ales clasele mijlocii, ceea ce a constituit o provocare pentru partidele de stânga.

Alegerile din 1999 au fost un adevărat cutremur politic pentru familia politică a social-creştinilor (vezi Anexa 1). În Flandra, partidul creştin (CVP) a fost surclasat de liberali, iar în spaţiul politic francofon, partidul social-creştin (PSC) a devenit a patra formaţiune politică, în timp ce, pe plan naţional, ocupa poziţia a noua. În Valonia, el a obţinut cu greu 16,5% din voturi, înregistrând un recul electoral şi la Bruxelles. Toate aceste rezultate au determinat intrarea în opoziţie a social-creştinilor şi au declanşat un moment de reflecţie politică aprofundată în cadrul partidului. 

Alunecarea spre dreapta a unor formaţiuni politice (ca CU&P) a defavorizat electoral creştin-democraţia flamandă. Conform opiniei analiştilor, creştin-democraţia belgiană s-a izolat politic prin rivalitatea cu socialiştii, dar şi cu liberalii. În acelaşi timp, în interiorul bisericii catolice au existat tendinţe foarte diverse.

Partidele social-democrate sunt reprezentate de Partidul Socialist Flamand (SP) şi Partidul Socialist Francofon (PS) care au avut un rol politic deosebit în istoria politică a Belgiei. Partidul Muncitoresc belgian (POB), actualmente socialist, s-a opus, încă de la crearea sa, bisericii, ceea ce a făcut posibilă colaborarea, uneori cu dreapta anticlericală, dincolo de conflictele de clasă (mai ales în zona valonă, unde s-a realizat industrializarea mult mai devreme). În zona flamandă, ca şi în Olanda, procesul industrializării s-a desfăşurat mai târziu, iar partidele creştin-democrate au dus o intensă campanie de a păstra alături electoratul muncitoresc, tentativă reuşită de-a lungul timpului. În Belgia, sistemul consociativ bipolar (catolici/laici) a favorizat dominarea mediilor laice de către Partidul Socialist. Ideologic şi cultural, partidul muncitoresc s-a aflat sub influenţa socialiştilor francezi, mai ales a celor valoni. Partidul muncitoresc francez, condus de Giles Guesde, elaborase un program politic dominat de un tip de marxism simplificat, apropiat de viaţa oraşului, care s-a dovedit în acord cu sistemul consociativ belgian şi cu cultura asociativă proprie catolicismului liberal. În acea perioadă, spiritul cooperării a caracterizat atât activitatea sindicală, cât şi pe cea a partidului socialist. Conducătorul socialiştilor belgieni, Emile Vandervelde, a acordat un rol important cooperativelor. În 1961, mişcarea socialistă a suferit un puternic şoc politic, în contextul manifestării crizei din Congo şi a declanşării grevelor generale din decembrie 1960-ianuarie 1961. Socialiştii au reuşit însă să câştige alegerile şi să formeze o coaliţie împreună cu partidul social-creştin (guvernul Lefčvre-Spaak, 1961-1965). Activitatea guvernului a fost apreciată de analişti mai mult reformistă decât de stânga, ceea ce a derutat mult electoratul. Partidul socialist belgian, deşi încă puternic, nu a reuşit în acea perioadă să realizeze o reînnoire profundă la nivel ideologic şi organizatoric. După reculul electoral înregistrat în perioada anilor '70, socialiştii belgieni au fost nevoiţi să recunoască rolul limitat pe care îl are factorul religios, şi-au relativizat poziţia radicală, optând spre o orientare de centru-stânga, ceea ce i-a apropiat de democraţia creştină cu orientare centristă. Această schimbare le-a permis să rămână la guvernare alături de creştin-democraţi, dar nu a rezistat ofensivei liberalismului modern.

În perioada anilor ’80 şi-au făcut apariţia şi s-au manifestat noi clivaje care s-au intersectat cu cele tradiţionale (stat/biserică, proprietari/muncitori). Noile clivaje (centru/periferie şi importanţa crescândă acordată problemelor ecologice) au constituit noi provocări pentru partidele politice belgiene. În Belgia, încercarea de a realiza un stat unitar centralizat s-a confruntat cu realitatea sa pluralistă, multiculturală. Această confruntare a dus, de-a lungul timpului, la manifestarea unor crize politice şi sociale profunde, exploatate electoral de partidele cu orientare de extremă dreapta.

În Belgia, forţele politice de extremă dreapta sunt reprezentate de Vlaams Blok, în regiunea flamandă şi de Frontul Naţional în regiunea francofonă. Aceste formaţiuni politice au lansat, în ultimii ani, programe politice populiste, cu puternice accente xenofobe. Studiile ultimelor alegeri au arătat că electoratul acestor partide nu s-a constituit din fanatici, ci din oameni obişnuiţi, ezitanţi şi neliniştiţi de viitorul lor. În rândul sistemului de partide belgian, partidele autonomiste cu accente extremiste ocupă un rol specific, ele constituindu-se în relaţie cu modul de construcţie a statului, cu ceea ce S.Rokkan numea revoluţia naţională, respectiv cu clivajele centru/periferie, stat/biserică. Preocuparea pentru controlul mecanismelor de socializare şi al spaţiului politic a dominat agenda partidelor ce reprezentau diferitele comunităţi. Ele au reacţionat la tendinţele de asimilare ale statului şi la problemele lingvistice din Belgia, care existau latente de peste un secol. În 1917, a apărut mişcarea flamandă Vlaamse Frontbeweging. În 1932, s-a înfiinţat formaţiunea Vlaams National Verbond de Staf De Clerq (VNV) care a simpatizat cu fasciştii, ceea ce a dus la discreditarea extremei drepte flamande. În 1949, a apărut Vlaamse Concentratie condusă de Karel Dillen, ulterior înlocuită de Volksunie. În 1978, a fost creat Vlaams Blok, punctul principal al programului său fiind lupta împotriva imigranţilor. Vlamms Blok a reuşit să reunească prejudecăţile referitoare la imigranţi cu revendicările mişcărilor flamande care au contestat radical statul belgian. El a exploatat, de asemenea, sentimentul de insecuritate socială, plasându-se împotriva partidelor politice şi sindicatelor, încercând să confişte astfel tendinţele contestatare şi ascunzând abil discursul rasist. Aceste orientări au fost mult mai explicite în anii '90, când Johan Demol încercase chiar militarizarea acestei mişcări de extremă dreapta, tentativă demontată de autorităţi şi de protestul forţelor democratice. În acest context, au fost luate măsuri de controlare a difuzării mesajelor politice cu caracter rasist, de penalizare a partidelor extremiste. În Belgia, partidele de extremă dreapta au propus o anume viziune despre om şi lume, despre relaţia individ-societate, afirmând o ideologie etnocentristă, autoritaristă, anti-egalitară şi, în mod fundamental, anti-democratică. Având în centru construcţia unei noi societăţi care este opusă status-quo-ului, extrema dreaptă a criticat imperfecţiunile societăţii reale şi a promovat impunerea unei utopii prin forţă, în numele unei viziuni cu caracter rasist. Analiştii politici au remarcat faptul că Vlaams Blok a demonstrat o mare versatilitate a programelor, o capacitate deosebită de a răspunde rapid noilor probleme şi de a exploata orice nouă oportunitate politică, schimbându-şi platforma electorală. Aceasta explică, parţial, dificultatea definirii ideologice a acestor tipuri de partide şi în alte ţări europene. Studiile au arătat că viziunea despre om, prezentă în această ideologie, pune în prim-plan specificul cultural şi rasial al unor grupuri sociale, perspectiva etnocentristă în care un rol deosebit îl au rasa, religia, cultura. Conform ideologiei Vlaams Blok, particularităţile şi specificul comunităţilor impun manifestarea solidarităţii în interiorul comunităţii, activitatea unor elite conducătoare capabile să-i promoveze interesele şi pe care restul maselor trebuie să le asculte. În această viziune, inegalitatea are un rol fundamental, societatea având, din această perspectivă, o ordine bine determinată, care trebuie respectată. Conform opiniei analiştilor, utopia unei astfel de societăţi organice are caracteristicile unui anume tip de conservatorism ce promovează subordonarea individului grupului din care face parte. Conform acestei concepţii, familia este baza structurii comunitare, reprezintă realitatea biologică a acesteia. În acest context, statul are rolul de a apăra valorile tradiţionale, interesele culturale ale comunităţilor etnice. "Statul-jandarm" poate acţiona numai prin menţinerea şi întărirea autorităţii sale, prin forţa poliţiei şi justiţiei, prin apărarea comunităţilor de forţele extracomunitare. Din această perspectivă, se resping liberalismul economic şi concepţiile egalitariste care ar afecta ordinea comunitară, introducând astfel o nouă axă conflictuală: multicultural/naţional. În acest context, partidele politice au un rol limitat, acordându-se un loc esenţial democraţiei comunitare. Analiştii politici subliniază că această orientare anti-partide, anti-politic, a făcut parte, de altfel, dintotdeauna, din discursul populist menit a atrage electoratul. 

Conform ideologiei Vlaams Blok, comunităţile din Belgia sunt ameninţate de fenomenul imigraţiei, iar această respingere a imigranţilor este comună tuturor mişcărilor de extremă dreapta europene. Analiştii subliniază că succesul electoral al formaţiunii Vlaams Blok se explică prin priza pe care aceste idei au avut-o asupra categoriilor sociale defavorizate, asupra celor neliniştiţi de insecuritatea produsă de grupurile de străini care au pătruns în comunităţile belgiene, cu o cultură, religie, total diferite de cele autohtone. Această ascensiune se explică, de asemenea, prin existenţa unor lideri charismatici, a unui discurs bine centrat pe credinţe şi cu o componentă puternică de utopie şi populism. Cercetările au arătat că utopia unei "noi societăţi" pe care se bazează această ideologie a atras un electorat de masă, ceea ce a făcut ca Vlaams Blok şi Frontul Naţional să devină actori principali pe scena politică belgiană.

În anii ‘80, clivajul rural/urban s-a activat sub forma ascensiunii unei mişcări de opoziţie faţă de societatea industrială, urbanizată, condusă de ecologişti. Bastionul ecologiştilor europeni a fost Belgia francofonă, unde a activat Confederaţia ECOLO, cu reprezentare regională şi locală. În partea flamandă a Belgiei, ecologiştii au fost reprezentaţi de AGALEV.

Teoreticienii subliniază că sistemul de partide belgian s-a caracterizat mult timp printr-o structură triadică: stânga socialistă - centru democrat-creştin - dreapta liberală. În ultimii ani, Belgia a înregistrat o evoluţie specifică, în care tripartidismul a cedat locul multipartidismului, cele trei forţe politice importante scindându-se, lor alăturându-li-se, ulterior, partidele autonomiste şi ecologiştii. O altă apariţie inedită a fost ascensiunea extremei drepte, dar partidele tradiţionale au reuşit să formeze ceea ce analiştii au numit “cordonul de sănătate” împotriva extremismului.

În anii ’90, pe scena politică belgiană activau Partidul Liberal şi Democrat Flamand (VLD), Partidul Creştin-Democrat flamand (CVP), Partidul Socialist francofon (PS), Uniunea formată din Partidul Reformator Liberal francofon (PRL), Frontul Democratic al Francofonilor (FDF), Mişcarea Cetăţenilor pentru Schimbare francofonă (MCC), Partidul Socialist flamand (SP), Ecologiştii francofoni (ECOLO), Ecologiştii flamanzi (AGALEV), Partidul Social-Creştin francofon (PSC), Uniunea Poporului flamand (VU - Volksunie) şi Frontul Naţional. În 1999, guvernul a fost format din Partidul Liberal şi Democrat flamand (VLD), Partidul Socialist francofon (PS), Partidul Reformator Liberal francofon (PRL), Frontul Democratic al Francofonilor (FDF), Mişcarea Cetăţenilor pentru Schimbare francofonă (MCC), Partidul Socialist flamand (SP), Ecologiştii francofoni (ECOLO), Ecologiştii flamanzi (AGALEV).

Înainte de alegerile din 2003, Partidul Creştin-Democrat şi-a schimbat denumirea, devenind Partidul Creştin-Democrat Flamand (CVP&V). Partidul Socialist flamand a devenit Partidul Socialist "Cealaltă Cale" (SPAW). Uniunea dintre Partidul Reformator Liberal francofon (PRL), Frontul Democratic al Francofonilor (FDF), Mişcarea Cetăţenilor pentru Schimbare francofonă (MCC) şi cu Partidul pentru Libertate şi Progres au format Mişcarea Reformatoare (MR), iar Partidul Social-Creştin s-a transformat în Centrul Democratic Umanist (CDU).

 

1.4 Alegerile legislative din mai 2003 – schimbări politice majore

La 18 mai 2003, în Belgia, s-au desfăşurat alegerile legislative, cetăţenii belgieni fiind chemaţi să aleagă deputaţii şi majoritatea senatorilor. Aceste alegeri au avut o importanţă politică deosebită, în contextul recompunerii spaţiului politic belgian. Majoritatea teoreticienilor subliniau că Belgia avea unul dintre cele mai fragmentate peisaje politice din Europa. Această situaţie politică specifică a avut efecte deosebite asupra sistemului politic şi asupra societăţii în ansamblul ei.

Alegerile legislative din 18 mai 2003 au dus la conturarea noului peisaj politic federal care a reflectat complexitatea sistemului politic belgian. În perioada 1999-2003, guvernul format din şase partide, numit "Curcubeul", a reprezentat, pe de o parte, majoritatea reieşită în urma alegerilor din 1999, dar şi esenţa dinamică multipolară a societăţii belgiene actuale. Guvernul, condus de primul ministru liberal Guy Verhofstadt, a lansat un vast program de reforme (fiscale, modernizarea serviciilor publice, un plan naţional de securitate socială, reforma statului, politica faţă de imigraţie etc.). Alegerile locale şi provinciale desfăşurate în anul 2000 au pus în evidenţă dificultăţile, dar şi resursele guvernării liberale. Mişcarea Reformatoare (condusă de Louis Michel) şi liberalii (conduşi de Guy Verhofstadt) au anunţat că "împreună doresc să continue succesul schimbării la putere sau în opoziţie". Programul politic comun a vizat crearea de locuri de muncă, reducerea presiunii fiscale, conservarea şi dezvoltarea sistemului de pensii, încurajarea spiritului de iniţiativă, asigurarea unui climat de securitate, afirmarea Belgiei pe plan european, promovarea dialogului social şi politic. Liderii Louis Michel şi Guy Verhofstadt au anunţat lansarea nu numai a unui program comun, ci şi crearea unui organism comun de cooperare politică, ceea ce a reprezentat un eveniment cu semnificaţie istorică pentru recompunerea unei familii politice liberale unitare. Partidele liberale (PLP-PVV) suferiseră anterior schimbări radicale, fiind divizate la nivel local, mai ales după instalarea sistemului politic de tip federal. Din 1971, ele nu mai reuşiseră să se prezinte pe liste unitare în alegeri. Această alianţă a liberalilor a încercat să realizeze şi convergenţa dintre zona de nord şi cea de sud a ţării. Alianţa electorală dintre cele două formaţiuni politice (MR şi VLD) şi-a propus să întărească axa liberală a unei viitoare guvernări, promovând un program comun în 7 puncte (reforma fiscală, a sistemului de sănătate şi a sistemului de pensii), capabil a asigura stabilitatea guvernului. Această alianţă a unor partide din aceeaşi familie politică a vrut să depăşească dificultăţile, diferenţele regionale, lansând un program politic comun, ceea ce a constituit o reală premieră electorală.

Sondajele de opinie au pus în evidenţă prioritatea problemelor legate de sistemul de sănătate, temă care s-a impus, de altfel, pe agendele electorale ale partidelor politice care au fost nevoite să găsească soluţii financiare optime. Problema securităţii, ca şi cea a învăţământului, nu a fost o preocupare de prim-plan, întrucât ea a trecut pe agenda alegerilor locale, fiind privită mai ales ca o problemă a comunităţii. Problema locurilor de muncă şi cea a protecţiei sociale au rămas prioritare, dar nu au dominat evident agenda electorală. În ascensiune s-au aflat temele legate de protecţia mediului şi de dezvoltarea durabilă, alături de domeniul economic, social şi etic (Valonia: 1. sănătate; 2. protecţia mediului; 3. locuri de muncă, politica socială, lupta împotriva insecurităţii, proiecte pentru familie; Bruxelles: 1. sănătate; 2. învăţământ, politică socială, lupta contra intoleranţei; 3. protecţia mediului, proiecte pentru tineri; Flandra: 1. sănătate; 2. învăţământ; 3. lupta contra insecurităţii; 4. protecţia mediului dezvoltarea economică).

O echipă de politologi a realizat o analiză a programelor partidelor politice prezentate la ultima campanie electorală. Concluziile acestei analize au pus în evidenţă o inflaţie a programelor politice, partidele nereuşind să se centreze asupra unor probleme şi soluţii prioritare, abordându-le pe toate, global. Ele au reflectat, de asemenea, complexitatea sistemului politico-instituţional belgian.

Din punct de vedere politic, Partidul Socialist a lansat o platformă electorală mai la stânga decât la alegerile din 1999, centrată mai ales pe teme socio-economice şi pe rolul puterilor publice. Mişcarea Reformatoare (MR) a insistat, în programul său politic, asupra dinamicii întreprinderilor mici şi mijlocii pentru relansarea economică şi crearea de noi locuri de muncă. Ecologiştii (ECOLO) au subliniat, în campania lor electorală, nevoia trecerii la un program de 32 de ore pe săptămână, precum şi necesitatea realizării concilierii dintre viaţa socială-viaţa privată-viaţa familială. Aşa cum s-a putut constata, aceste teme au depăşit clivajele tradiţionale, făcând dificilă distincţia între nivelul federal şi cel regional. Analiştii au pus în evidenţă faptul că Partidul Creştin-Democrat s-a centrat pe problema familiei şi educaţiei, ecologiştii pe dezvoltarea durabilă, iar socialiştii pe ideea solidarităţii, în timp ce liberalii au abordat problematica reformelor. Tema care a dominat alegerile federale în Valonia a fost cea a menţinerii statului federal, a solidarităţii şi loialităţii federale, considerată singura şansă de a reuşi prin cooperare. Aceste idei au fost menţionate într-o declaraţie politică a partenerilor sociali valoni (sindicate, patronat), reuniţi în Consiliul Economic şi Social. Prin aceasta s-a luat poziţie faţă de tendinţele confederaliste manifestate în Flandra, care ar duce la regionalizarea politicilor de securitate socială, a sistemului de sănătate, a alocaţiilor familiale, ajutoarelor pentru persoanele în vârstă etc. După opinia lor şi a socialiştilor, ar trebui să se acorde prioritate problemelor economice şi sociale, nu disputelor pe teme instituţionale şi comunitare.

Platforma politică a liberalilor a fost stabilită la Congresul liberalilor (VLD) de la Anvers, din 30 martie 2003. Ea a prezentat principalele obiective politice ale partidului condus de Guy Verhofstadt, care a lansat programul intitulat "Contract cu cetăţenii", având la bază "Scrisoarea deschisă către cetăţeni" semnată de liderul partidului. Priorităţile politice ale liberalilor, prezentate la ultimele alegeri, au fost: folosirea forţei de muncă, economia, justiţia, securitatea şi problemele societăţii. Obiectivele principale au fost crearea a 160.000 de locuri de muncă, stabilirea unui plafon al contribuţiilor sociale. În domeniul justiţiei, s-a urmărit introducerea unor proceduri mai rapide, mai dure, pentru controlul traficului de droguri, pentru reorganizarea justiţiei etc. În Flandra, în campania electorală s-au confruntat creştin-democraţii (CD&V) şi liberalii (VLD), fiind atent urmărite de Blok Vlaams. Rezultatele electorale din Flandra au avut o importanţă deosebită pentru configuraţia guvernului ce va trebui să asigure coordonarea politică dintre nordul şi sudul ţării. Miza politică a alegerilor a fost aceea a stabilirii familiei politice dominante în Flandra, dar şi la nivel federal. O luptă politică importantă s-a dat între liberali şi social-creştinii care au condus mult timp această provincie. Înfrângerea creştin-democraţilor, din 1999, a dus la radicalizarea lor politică pe plan comunitar (s-a format astfel CD&V). Această radicalizare a fost o trăsătură comună tuturor formaţiunilor politice din Flandra, inclusiv a formaţiunii liberale. Rezultate electorale importante au realizat Partidul Socialist, ecologiştii (Agalev) şi Vlaams Blok. Extrema dreaptă a valorificat politic scandalul din Anvers, în care a fost implicat fostul guvern şi a obţinut o victorie electorală semnificativă.

Partidul Socialist a încercat, la alegerile legislative din martie 2003, să realizeze o metamorfoză profundă, în condiţiile în care atât electoratul cât şi partidele aliate îl considerau învechit, fosilizat. Liderul partidului, Elio Di Rupo, s-a impus ca un maestru al jocului politic francofon, încercând să realizeze convergenţa stângii pe coordonatele unei politici "tip Blair". În 1999, Partidul Socialist a pierdut un sfert din alegători, din cauza uzurii puterii, a atacurilor legate de cazurile de corupţie care au afectat profund imaginea de "partid al muncitorilor". Di Rupo, noul lider, cu o puternică susţinere în cadrul partidului, este considerat un politician cu o carismă deosebită, forţă politică şi de comunicare speciale, prin care a reînnoit partidul şi imaginea acestuia. 

La Congresul desfăşurat la Louvain-La-Neuve, în martie 2003, Partidul Socialist francofon (PS) şi-a lansat programul politic electoral inspirat din concluziile dezbaterilor "Atelierele Progresului" la care au participat, timp de 500 de zile, mii de intelectuali progresişti. Programul politic s-a centrat pe cinci axe prioritare: securitatea existenţei pentru fiecare cetăţean; o nouă dinamică a statului; o altfel de mondializare; o fiscalitate justă; libertatea de a alege propria sa viaţă. În preambulul programului se afirma că societatea belgiană se află în faţa unei schimbări istorice: modelul de societate solidară, însoţit de o dezvoltare economică, servicii publice de înaltă calitate şi un sistem de securitate socială unic în Europa, se află în pericol. Liderul socialiştilor francofoni, Di Rupo, afirma că noua societate avansată implică mari investiţii structurale menite a continua modelul de societate belgian, de tip welfare. În document se preciza că tendinţele de privatizare şi globalizarea ultraliberalizării economice ameninţă acest model, imprimându-se spiritul "fiecare pentru sine", ceea ce deschide calea unor inegalităţi sociale majore cu consecinţe asupra securităţii sociale şi bunăstării. În acest context, Partidul Socialist şi-a propus întărirea modelului social belgian, eficientizarea lui, întărirea sectorului asociativ, o fiscalitate echitabilă care să permită finanţarea sistemului securităţii sociale. Socialiştii francofoni au precizat clar că o “a treia cale” nu există, fiind nevoie de un nou pact social care să întemeieze o societate solidară modernă, centrată pe ideea de "mai bine împreună!". În acest sens, statul va trebui să valorifice rolul celorlalţi actori instituţionali şi civici ai acţiunii colective. Analiştii au remarcat metamorfoza extraordinară a socialiştilor belgieni care au reînnoit partidul, mesajul, ideologia, imaginea lor pentru a reuşi să atragă tinerii, un nou electorat autentic de stânga. Analiştii au apreciat că Partidul Socialist a reuşit să înglobeze în programul şi în discursul său probleme moderne, precum valorile postmaterialiste, etice, afective, păstrându-şi coordonata esenţială de “luptător pentru egalitate”, “apărător al securităţii sociale”, “gestionar al vieţii cotidiene”. În discursul lor politic, socialiştii au introdus forţa şi originalitatea culturii, căutând astfel să atragă oameni noi în partid. Alianţa Partidului Socialist cu mişcarea ecologistă ECOLO a permis stăpânirea zonei francofone şi contracararea alianţei PRL-FDF-MCC (devenită Mişcarea Reformatoare - MR). Liderul socialist, Di Rupo, a participat la Forumul Social Mondial, captând atenţia ONG-urilor prin discursul său care promova lupta pentru o altă mondializare. În cadrul partidului, el a supus votului secret diferitele variante de alianţă politică în vederea constituirii unui pol politic de stânga.

Ecologiştii francofoni (ECOLO) au elaborat întregul lor program politic în jurul conceptului de dezvoltare durabilă. Acest concept s-ar impune, după opinia lor, în condiţiile în care productivismul exacerbat ignoră costurile extreme şi implicaţiile pentru generaţiile viitoare. Conform ecologiştilor, gândirea politică trebuie să realizeze un echilibru între sectorul social, cultural, economic şi mediu. Dezvoltarea durabilă urmăreşte îmbinarea necesităţilor prezentului cu capacitatea generaţiilor viitoare de a-şi satisface propriile necesităţi, afirmând astfel o preocupare care vizează viitorul. Conceptul de dezvoltare durabilă a înglobat astfel dimensiunea culturală, dezvoltarea economică, mediul, agricultura, mobilitatea, acţiunea socială, cooperarea pentru dezvoltare. Conform programului ecologiştilor, în Belgia, aplicarea unei politici de dezvoltare durabilă impune întărirea şi coordonarea politicii federale, regionale şi comunitare. În acest context, s-a propus elaborarea unei politici care să aibă la bază studiul efectelor posibile (economice, sociale, ecoligice) ale oricărei politici guvernamentale. Un rol deosebit vor avea informarea şi formarea tinerilor, a populaţiei în spiritul dezvoltării durabile. La nivel mondial, ECOLO a propus instaurarea unei guvernări mondiale în scopul asigurării dezvoltării durabile, aplicarea unui sistem de reglementări la nivel mondial. Un loc important în programul ecologist a fost acordat dezvoltării agriculturii care reprezintă o miză esenţială pentru întreaga societate belgiană. În acest scop, guvernul va trebui să acorde o atenţie deosebită producţiei agricole la nivel local, să realizeze o abordare specifică în funcţie de resursele şi problemele locale, individuale, având în vedere că agricultura are un rol deosebit în gestionarea şi crearea biodiversităţii. Referitor la dezvoltarea economică, ecologiştii s-au pronunţat împotriva efectelor negative pe care le-a produs economia mondială: sărăcia, distrugerea mediului, şomajul crescut, crizele financiare, decalajele economice între naţiuni, tensiunile internaţionale şi instabilitatea macroeconomică. Cauza majoră a acestor dereglări fundamentale este, conform poziţiei ecologiştilor, absenţa unei guvernări care să aibă ca obiectiv dezvoltarea durabilă. Din această perspectivă, dezvoltarea economică trebuie să dispună de o viziune strategică şi de mijloacele necesare realizării acestor obiective. Scopul fundamental al acestor politici de dezvoltare trebuie să fie calitatea vieţii, o viaţă echilibrată, condiţii de activitate optime. În acest sens, ecologiştii au propus o folosire a timpului de lucru eficientă, promovând ideea unei legi-cadru referitoare la reducerea timpului de lucru la 32 de ore pe săptămână. Pentru a asigura formarea profesională pe termen lung, ecologiştii au propus acordarea unor credite, iar pentru tinerii cu vârste între 18 şi 30 de ani, oferirea unor "contracte de pluriactivitate", care să le permită accesul la un ansamblu variat de activităţi sau la programe de pregătire. Promovarea unei adevărate "politici de folosire a timpului" de către ecologişti a avut drept scop optimizarea relaţiei cu cetăţeanul, eliminarea stress-ului din viaţa cotidiană, precum şi propunerea unor formule de lucru mai flexibile pentru persoanele mai în vârstă (perioade de studiu, de informare, de dialog şi consultare etc.). În domeniul securităţii sociale, ecologiştii au propus menţinerea actualului sistem naţional, în vederea menţinerii echităţii veniturilor şi condiţiilor de viaţă şi accesului la cultură.

În timpul campaniei electorale, numeroase personalităţi ale societăţii civile s-au regăsit pe listele partidelor politice (sportivi, oameni de teatru, scriitori, profesori universitari, un preot, reprezentanţi ai sindicatelor, ai asociaţiilor cetăţeneşti etc.) Acest fenomen a reflectat rolul important acordat de partide mediatizării unor personalităţi pentru a contracara atitudinea negativă a electoratului faţă de politic.

Rezultatele electorale ale alegerilor din 2003 (vezi Anexa 1) au dus la menţinerea familiei politice a liberalilor în prim-planul peisajului politic belgian. Liberalii au reuşit să realizeze compromisul necesar menţinerii stabilităţii politice, uneori manifestând mult pragmatism politic. Primul ministru belgian, Guy Verhofstadt, a declarat după alegeri că electoratul a dat mandatul pentru continuarea procesului de modernizare a Belgiei. Este pentru prima dată, după 10 ani, când un prim-ministru belgian câştigă alegerile după guvernare, ceea ce a întărit mult viitoarea coaliţie guvernamentală. Partidele liberale şi socialiste francofone şi flamande au dispus de o majoritate largă în Camera inferioară (92 de mandate) ceea ce a permis formarea guvernului. Liberalii şi socialiştii, care au guvernat împreună şi în ultimii 4 ani cu asocierea ecologiştilor (coaliţia "curcubeul"), vor continua această colaborare politică. 

 

 

2. AUSTRIA – UN SISTEM CONSOCIATIV BIPARTIDIST IN SCHIMBARE

 

2.1 Istoria bipartidismului austriac 

În Europa Occidentală, Austria a fost mult timp un model de stabilitate politică. În prezent, arhitectura sa socială, economică şi politică a suferit transformări profunde, în contextul unui mediu internaţional în continuă schimbare. Procesul integrării şi extinderii Uniunii Europene a făcut din Austria un element important al noului spaţiu politic european.

După încheierea celui de-al doilea război mondial, sistemul de partide austriac a cunoscut o stabilitate remarcabilă în jurul celor două principale formaţiuni politice: Partidul Social-Democrat (SPÖ) şi conservatorii creştin-democraţi (ÖVP) (vezi Anexa 2). Până în anii ’80, aceste două partide şi-au împărţit 90% din voturile electoratului la scrutinurile naţionale şi au asigurat stabilitatea guvernamentală prin realizarea unor mari coaliţii de guvernare. Arhetipul bipartidismului austriac s-a articulat timp de 40 de ani în jurul acestui dispozitiv bipolar, consociativ şi corporatist, în relaţie cu instituţiile federale, puterea locală în noile landuri. Deşi exista modul de scrutin proporţional ce favoriza forţele minoritare, spaţiul politic s-a structurat în funcţie de clivajele politice tradiţionale specifice societăţii austriece.

Înainte de izbucnirea primului război mondial, societatea austriacă se caracteriza prin existenţa a trei câmpuri (subculturi) politice: naţional-liberalismul german, conservatorismul clerical şi marxismul radical. În 1920, partidul social-creştin şi social-democraţii (SDAP), apoi conservatorii creştini (ÖVP) şi noul partid social-democrat (SPÖ) reprezentau segmentele principale ale societăţii austriece, lăsând câmp liber de afirmare Partidului Popular German şi Ligii Agrariene. Clivajul clerical/anticlerical a dus la confruntarea dintre conservatori şi socialişti (ÖVP/SPÖ), la care s-a alăturat naţional-liberalismul, puternic marcat de anticlericalism. O altă axă a clivajelor opunea partidul muncitoresc (SPÖ) sectorului agrar şi financiar (ÖVP şi naţional-liberalii). Pe de altă parte, clivajul rural/urban a dus la confruntarea Ligii Agrariene cu Partidul Popular German. După cel de-al doilea război mondial, sistemul de partide s-a reformat relativ puţin, în funcţie de componentele sale iniţiale. În 1949, crearea Ligii Independenţilor (VdU) a dus la constituirea unei formaţiuni naţional-liberale care nu se recunoştea în partidele liberale tradiţionale (înainte de crearea, în 1956, a FPÖ). Astfel, scena politică austriacă a devenit o scenă segmentată în mai mulţi “piloni politici”, corespunzători unor subculturi specifice. Fiecare spaţiu politic a devenit o lume distinctă, independentă, cu propriile sale structuri profesionale, educative şi culturale. În acest context, votul electoral a devenit un vot de apartenenţă la acest spaţiu politic. Confruntarea dintre aceste câmpuri politice a polarizat şi a întărit antagonismele existente la nivelul societăţii austriece. Programele ideologice au pus accentul pe pericolul reprezentat de spaţiul politic advers şi pe riscurile la care era expus sistemul democratic, în condiţiile în care adversarul ar fi obţinut majoritatea. Acest proces de fragmentare politică s-a desfăşurat pe fondul menţinerii, pe o anumită perioadă, a dominaţiei principalelor formaţiuni politice (în 1970, ÖVP avea 830.000 membri, iar SPÖ, 700.000 membri). După război, marea coaliţie negru/roşu (ÖVP/SPÖ) a făcut posibilă gestionarea acestor confruntări şi tensiuni politice dintre conservatori şi socialişti. Acest model de compromis şi negociere politică între elitele politice ale celor două mari formaţiuni politice a dominat, în mod esenţial, perioada de după 1945. 

Între anii 1947 şi 1999, timp de 31 de ani, această coaliţie dintre conservatori şi social-democraţi a fost întreruptă doar de două perioade de guvernare monocoloră (1966-1970, perioada guvernării ÖVP, şi perioada 1970-1983 (guvernul Kreisky) şi de o coaliţie între social-democraţi şi liberali (1983-1986). În octombrie 1999, formula marii coaliţii ÖVP/SPÖ a fost sancţionată de electorat după aproape 13 ani de guvernare. 

La nivel federal şi în interiorul fiecărui câmp politico-cultural, s-a urmărit permanent obţinerea unui consens între reprezentanţii societăţii, prin respectarea principiului majorităţii. Dimensiunea competitivă a fost astfel atenuată de căutarea modalităţilor de cooperare şi negociere între elitele politice, în cadrul modelului democraţiei consociative, capabil a face sistemul funcţional şi stabil. 

De-a lungul istoriei lor, partidele politice austriece dominante au utilizat resursele instituţionale pentru a distribui locurile de muncă, fondurile sociale. etc. Acest “patronaj politic” a condiţionat indirect accesul la aceste resurse de apartenenţa la una dintre formaţiunile politice aflate la guvernare. Amploarea sectorului public a permis partidelor politice folosirea a numeroase locuri de muncă, stabilirea legăturii cu sindicatele etc. În acest context, parteneriatul social a devenit un element-cheie al sistemului politic austriac. În acelaşi timp, cele două principale partide politice tradiţionale au asigurat gestionarea antagonismelor sociale şi a intereselor diferitelor grupuri de presiune.

 

2.2 Modificări actuale ale sistemului politic tradiţional

La începutul anului 2000, rezultatele alegerilor legislative au provocat un adevărat şoc determinat de ascensiunea extremei drepte şi accesul său la guvernare a tulburat coordonatele jocului politic din Austria. Acest fenomen politic de excepţie a fost rezultatul noilor realităţi politice ale societăţii austriece ce s-au manifestat după anii ’80. Austria s-a confruntat direct cu schimbarea profundă a structurii societale tradiţionale, cu nevoia noilor generaţii de a schimba starea socială existentă, cu tendinţa de secularizare a societăţii etc. Aceste profunde schimbări sociale şi culturale au dus la reformarea sistemului bipartidist tradiţional austriac.

Pe plan naţional, au apărut noi axe ale clivajelor care au înlocuit vechile linii de conflict ideologic, s-a manifestat convergenţa ideologică a celor două mari partide tradiţionale şi uzura formulelor politice tradiţionale de guvernare, ceea ce a dus la apariţia unor actori politici alternativi pe scena politică austriacă.

Pe plan internaţional, dezintegrarea blocului sovietic, dispariţia referenţialului ideologic esenţial, creşterea fenomenului imigraţiei din spaţiul Europei Centrale şi de Est au avut efecte deosebite asupra societăţii. În 1995, intrarea Austriei în Uniunea Europeană a determinat schimbarea sistemului tradiţional, întemeiat pe sectorul public, mai ales datorită necesităţii adoptării unei politici economice riguroase, de austeritate. 

După 1989, sistemul politic austriac a suferit un proces de fragmentare crescândă, un declin al celor două mari partide de guvernare şi dezvoltarea unor actori politici periferici. 

Modul de evoluţie a modelului clasic austriac a urmat coordonatele schimbărilor sistemelor de partide din majoritatea ţărilor europene. După 1980, trei mari protagonişti politici şi-au făcut apariţia pe scena politică austriacă, contestând poziţia hegemonică a formaţiunilor politice tradiţionale. Partidul Verzilor a obţinut, în 1986, 48% din voturi, respectiv 8 mandate în Parlament, după care a obţinut între 4,5-7,4% din voturi la ultimele alegeri. În perioada 1960-1970, Partidul Libertăţii (FPÖ) a obţinut un scor electoral de 5%, iar în 1986 la conducerea partidului a venit Jörg Haider, ceea ce a determinat întoarcerea în forţă a naţionalismului populist pan-german. În această perioadă, temele electorale lansate de acest partid au fost atitudinea xenofobă, antipartide, antisistem politic, cu accente neoliberale, cu care, în 1994 şi 1995, a obţinut 21% din voturi (vezi Anexa 2).

Forumul Liberal (LIF), constituit în 1993, prin sciziunea formaţiunii lui J.Haider, a încercat să coaguleze forţele politice autentic liberale şi să se detaşeze de orientarea extremist-naţionalistă şi populistă a acesteia. În 1994, această formaţiune a obţinut 6% din voturi, la alegerile următoare 5,5%, dar în 1999 nu a mai reuşit să dobândească o reprezentare naţională, ieşind din Parlament. 

Analiza rezultatelor electorale din perioada 1994-1996 evidenţiază etapa critică prin care a trecut sistemul de partide austriac, sporirea volatilităţii electorale şi absenteismul crescut. Sistemul de partide tradiţional s-a transformat într-un sistem pentagonal (3+2) în care confruntarea tradiţională dreapta/stânga a fost înlocuită cu o competiţie politică multipolară. 

După 1999, fragmentarea politică s-a resorbit, reducându-se numărul partidelor politice relevante. În această perioadă, sistemul de partide austriac s-a reorientat în jurul celor trei formaţiuni politice (SPÖ, ÖVP, FPÖ), partidele tradiţionale adunând doar 60% din voturi (faţă de peste 90% în perioada dominaţiei lor politice). Partidul ecologist şi partidul comunist nu au reuşit să construiască un spaţiu politic consistent al stângii, capabil să concureze social-democraţia.

 

2.3 Alegerile legislative din 2002 – reechilibrarea sistemului politic austriac

Transformările importante care au avut loc la nivel politic au avut drept premise schimbările profunde ce s-au produs la nivelul electoratului austriac: schimbarea modelului electoral, nemulţumirea faţă de formula clasică de guvernare şi, mai ales, apariţia unor noi clivaje sociale şi ideologice care nu au fost captate politic de structurile politice clasice.

Modelul societăţii post-industriale, care s-a impus în mai multe ţări ale Europei Occidentale, a impus în Austria o schimbare structurală profundă: declinul sectoarelor economice tradiţionale şi începerea unui amplu proces de modernizare economică, socială şi politică. Aceste transformări economico-sociale au dus la trecerea de la un model politic bipolar la unul multipolar, din ce în ce mai răspândit în Europa Occidentală.

Evoluţia spectaculoasă a scenei politice austriece a avut la bază o realiniere a claselor sociale afectate de procesul modernizării, ceea ce a schimbat baza electorală a partidului social-democrat care a migrat, în parte, spre formaţiunea lui J.Haider. Clasele sociale care au suportat urmările negative ale dezvoltării societăţii post-industriale au fost îngrijorate de schimbarea modelului austriac de protecţie socială. În 1999, social-democraţii erau susţinuţi în proporţie de 35% de electoratul muncitoresc, în timp ce FPÖ era susţinut în proporţie de 57% de muncitori cu vârste sub 30 de ani, ceea ce l-a făcut pe J.Haider să se declare, încă din 1996, drept “reprezentant al muncitorilor". Din punct de vedere social, aceste schimbări ale spaţiului politic au avut drept cauze profunde manifestarea unui sentiment de insatisfacţie faţă de sistemul politic tradiţional. Acest fenomen a fost însoţit de un proces de dezafectare electorală reflectat în scăderea participării electorale (19,6% absenteism la ultimele alegeri), creşterea volatilităţii electorale (de la 7% în 1979, la 20% în anii ’90). Modificarea sistemului de partide a fost însoţită de scăderea electoratului de masă care susţinea principalele partide politice. Actualmente, 26% din austrieci mai au încredere în partidele politice. Cercetările arată că noile reguli ale jocului electoral au pus în evidenţă alţi factori de susţinere electorală, cum ar fi rolul “tribunilor mediatici", precum J.Haider.

Emergenţa şi instituţionalizarea unor forţe politice iniţial periferice (FPÖ, Verzii) au contribuit, de asemenea, la schimbarea formulei de gestionare a puterii politice. Dreapta populistă şi noua stângă s-au afirmat pe fondul nevoii sociale de alternanţă politică, de reînnoire a jocului alianţelor şi coaliţiilor politice. Extrema dreaptă a recrutat componenţi ai vechilor partide, dornici de înnoire politică sau care au respins partidele politice. În acest context, Verzii, conduşi de Alexander Van der Bellen şi Madeleine Petrovic, au lansat acelaşi discurs politic populist şi antielitist pentru a capta electoratul nemulţumit.

În societatea austriacă contemporană, clivajele tradiţionale muncitori/capitalişti, religie/anticlericalism au fost relativ înlocuite de noi tensiuni apărute la nivelul societăţii civile (preocuparea pentru ecologie, atitudinea faţă de imigranţi, securitate etc.). În acest context, Partidul libertăţii (FPÖ) al lui J.Haider şi-a centrat programul politic pe un mesaj xenofob autoritar, adresat electoratului îngrijorat de schimbările actuale ale societăţii austriece, de “invazia străinilor”, de procesul extinderii Uniunii Europene şi de implementarea monedei euro. Politica de tip neoliberal promovată de guvernele din ultimii ani a sensibilizat mediile sociale fragile expuse riscurilor, a slăbit structural “spiritul opoziţiei" politice.

Ascensiunea extremei drepte, pătrunderea ei la guvernare se explică prin cucerirea mediilor populare, prin decalajul dintre gestionarea politică tradiţională şi aşteptările acesteia. Deschiderea spre o atitudine contestatară şi ambiguitatea programului economic şi social al Partidului Libertăţii (FPÖ) au permis întreţinerea iluziei “unei alte voci politice”. Programul electoral al acestei formaţiuni politice a combinat temele fiscale neoliberale cu demagogia socială populistă. Analiştii au apreciat că integrarea Austriei în Uniunea Europeană a desenat o nouă axă a clivajelor între diferiţi protagonişti ai jocului politic. Confruntările asupra problemelor europene şi asupra menţinerii neutralităţii Austriei au declanşat ample dezbateri şi atitudini politice variate, uneori virulente mai ales din partea FPÖ. Conservatorii, liberalii, mediile financiare şi industriale au reprezentat polul european în peisajul politic austriac. Ulterior, coaliţia aflată la guvernare din 2001 (ÖVP-FPÖ) a provocat o reacţie internaţională, fără precedent, însoţită de sancţiuni diplomatice impuse Austriei. Accesul extremei drepte la guvernare a reprezentat momentul culminant al unor transformări produse la nivelul sistemului de partide din Austria, al mutaţiilor profunde suferite de mecanismele de realizare a echilibrelor electorale şi a apariţiei explozive a unor noi actori politici. 

În perioada 2001-2002, partidul lui J.Haider a fost confruntat cu mari dificultăţi, mai ales în procesul realizării negocierilor şi compromisului politic cu partenerii politici de guvernare. Imaginea de “partid popular” a intrat în contradicţie cu exigenţele guvernării de tip neoliberal (reducerea deficitului bugetar, privatizarea sectoarelor publice, reforma sistemului de pensii etc.), ceea ce a determinat reculul electoral semnificativ (în 2000, ancheta Institutului OGM arăta o scădere a susţinerii electorale de la 33% la 19%). Ultimele evoluţii electorale, rezultatele alegerilor anticipate desfăşurate în 2002 (vezi Anexa 2), arată modul în care se încheie participarea la guvernare a formaţiunilor politice de extremă dreapta. La alegerile din 2002, pierderea masivă a voturilor de către Partidul libertăţii a dus la reechilibrarea scenei politice austriece.

 

 

ANEXA 1

 

Rezultatele alegerilor naţionale belgiene pentru Camera Reprezentanţilor în perioada 1946-1999

	 
	1946
	1949
	1950

	Formaţiuni
	%
	Locuri
	%
	Locuri
	%
	Locuri

	CVP-PSC
	42,54
	92
	43,55
	105
	47,68
	108

	PSB-BSP
	31,57
	69
	29,75
	66
	34,51
	77

	PL-LP
	8,93
	17
	15,25
	29
	11,25
	20

	PCB-KPB
	12,69
	23
	7,49
	12
	4,75
	7

	Cartel liberal-socialist
	1,60
	-
	-
	-
	1,77
	-

	Catolici dizidenţi
	0,01
	-
	0,09
	-
	0,01
	-

	Vlaamse Concentratie
	-
	-
	2,07
	-
	-
	-

	UDB
	2,16
	1
	-
	-
	-
	-

	Alţii
	0,51
	-
	1,81
	-
	0,04
	-


	 
	1954
	1958
	1961

	Formaţiuni
	%
	Locuri
	%
	Locuri
	%
	Locuri

	CVP-PSC
	41,5
	95
	46,50
	104
	41,6
	96

	PSB-BSP
	37,34
	86
	35,79
	84
	36,72
	84

	PL-LP
	12,5
	25
	11,05
	21
	12,33
	20

	PCB-KPB
	3,57
	4
	1,89
	2
	3,08
	5

	Cartel liberal-socialist
	2,13
	-
	2,10
	-
	-
	-

	Catolici dizidenţi
	0,87
	1
	-
	-
	0,80
	1

	Volksunie
	2,20
	1
	1,98
	1
	3,46
	5

	Alţii
	0,59
	-
	0,70
	-
	2,14
	1


	 
	1965
	1968
	1971

	Formaţiuni
	%
	Locuri
	%
	Locuri
	%
	Locuri

	CVP-PSC
	34,45
	77
	20,03
	50
	19,67
	47

	PSB-BSP
	28,28
	64
	27,99
	59
	27,24
	61

	PL-LP (PLP-PVV)
	21,62
	48
	20,87
	47
	9,48
	20

	PCB-KPB
	4,57
	6
	3,30
	5
	3,06
	5

	PRL
	-
	-
	-
	-
	5,66
	11

	PSC
	-
	-
	11,71
	19
	10,38
	20

	RW
	-
	-
	3,38
	5
	6,69
	14

	PWT
	-
	-
	0,07
	-
	-
	-

	Catolici dizidenţi
	0,27
	-
	-
	-
	-
	-

	Volksunie
	6,43
	12
	9,79
	20
	11,11
	21

	PLB
	-
	-
	-
	-
	1,31
	3

	FDF
	1,33
	3
	2,52
	7
	4,54
	10

	PDB
	-
	-
	-
	-
	0,15
	-

	FDW
	0,11
	-
	-
	-
	-
	-

	FW
	0,47
	1
	-
	-
	-
	-

	PWT
	0,46
	1
	-
	-
	-
	-

	Alţii
	2,02
	-
	0,34
	-
	0,77
	-


 

 

	 
	1974
	1977
	1978

	Formaţiuni
	%
	Locuri
	%
	Locuri
	%
	Locuri

	CVP
	23,58
	50
	26,42
	56
	26,89
	57

	PSB-BSP
	27,83
	59
	29,24
	62
	15,09

(PS)
	32

(PS)

	PVV
	9,91
	21
	8,02
	17
	10,38
	22

	PCB-KPB
	1,89
	4
	0,94
	2
	1,89
	4

	PRL
	4,25
	9
	7,54
	16
	7,08
	15

	PLB
	1,42
	3
	-
	-
	-
	-

	PSC
	10,38
	22
	11,32
	24
	10,13
	25

	RW
	5,86
	13
	2,96
	5
	2,86
	4

	Volksunie
	10,20
	22
	10,04
	20
	7,02
	14

	VB
	-
	-
	-
	-
	1,37
	1

	Ecolo
	-
	-
	0,36
	-
	0,58
	-

	Agalev
	-
	-
	0,06
	-
	0,28
	-

	UDRT
	-
	-
	-
	-
	0,88
	1

	FDF
	5,09
	9
	4,26
	10
	4,25
	11

	Alţii
	0,97
	-
	1,07
	-
	1,49
	-


 

 

	 
	1981
	1985
	1987

	Formaţiuni
	%
	Locuri
	%
	Locuri
	%
	Locuri

	CVP
	19,34
	43
	21,29
	49
	19,47
	43

	PS
	12,70
	35
	13,76
	35
	15,66
	40

	PVV
	12,9
	28
	10,75
	22
	11,56
	25

	PCB-KPB
	2,30
	2
	1,18
	-
	0,83
	-

	SP
	12,37
	26
	14,55
	32
	14,91
	32

	PRL
	8,58
	24
	10,21
	24
	9,42
	23

	PSC
	7,14
	18
	7,95
	20
	8,01
	19

	RW
	1,71
	2
	-
	-
	-
	-

	VU
	9,77
	20
	7,88
	16
	8,07
	16

	VB
	1,10
	1
	1,41
	1
	1,90
	2

	Ecolo
	2,53
	2
	2,51
	5
	2,57
	3

	FDF
	2,49
	6
	1,19
	3
	1,16
	3

	Agalev
	2,29
	2
	3,74
	4
	4,49
	6

	UDRT

UDRT-RAD
	2,71
	3
	-

1,15
	-

1
	-
	-

	PTB-PVDA

PTB
	-
	-
	0,76
	-
	0,74
	-

	SEP
	-
	-
	0,53
	-
	-
	-

	POS-SAP
	-
	-
	0,23
	-
	-
	-

	GROEN
	-
	-
	0,16
	-
	-
	-

	PW
	-
	-
	0,15
	-
	-
	-

	FORCES
	-
	-
	0,14
	-
	-
	-

	UND
	-
	-
	0,11
	-
	-
	-

	PDB
	-
	-
	0,09
	-
	-
	-

	FN-NF
	-
	-
	0,06
	-
	-
	-

	Alţii
	20,06
	-
	0,20
	-
	-
	-


  

	 
	1991
	1995
	1999

	Formaţiuni
	%
	Locuri
	%
	Locuri
	%
	Locuri

	Agalev
	4,86
	7
	4,43
	5
	6,94
	9

	SP
	11,98
	28
	12,56
	20
	9,57
	14

	VB
	6,58
	12
	7,83
	11
	9,80
	15

	VU
	5,89
	10
	4,67
	5
	5,54
	8

	VLD
	-
	-
	13,5
	21
	14,25
	23

	CVP
	16,81
	39
	17,18
	29
	13,95
	22

	PVV
	11,98
	26
	-
	-
	-
	-

	Ecolo
	5,07
	10
	4,01
	6
	7,43
	11

	PS
	13,49
	35
	11,87
	21
	10,26
	19

	PRL

PRL-FDF
	8,14
	20
	10,26
	18
	10,23
	18

	PSC
	7,74
	18
	7,73
	12
	5,93
	10

	PTB
	0,49
	-
	0,56
	-
	0,54
	-

	Rossem
	3,22
	3
	-
	-
	-
	-

	FN
	1,05
	1
	2,28
	2
	1,47
	1

	Vivant
	-
	-
	-
	-
	2,11
	-

	Alţii
	1,23
	-
	3,47
	-
	2,00
	-


 

Rezultatele alegerilor parlamentare - 18 mai 2003

	Formaţiunea politică
	Procente
	Locuri

	VLD
	15,36
	25 (+2)

	SP.A
	14,91
	23 (+9)

	CD&V
	13,25
	21 (-1)

	PS
	13,01
	25 (+6)

	Vlaams Blok
	11,59
	18 (+3)

	MR
	11,4
	24 (+6)

	CDH
	5,47
	8 (-2)

	ECOLO
	3,07
	4 (-7)

	N-VA
	3,06
	1 (+1)


 

Principalele liste:

	Agalev – partid ecologist flamand

CVP – Partidul Social Creştin (partid democrat-creştin flamand)

Ecolo – partid ecologist francofon

FDF – Frontul Democratic al Francofonilor (partid regionalist bruxellez)

FN-NF – Frontul Naţional (partid de extremă dreapta)

FW – Frontul Valon

PCB-BKP – Partidul Comunist din Belgia

PL-LP – Partidul Liberal

PLP-PVV – Partidul Libertăţii şi Progresului (partid liberal)

PRL – Partidul Reformator Liberal (partid liberal francofon)

PRL-FDF – Partidul Reformator Liberal – Frontul Democratic Francofon (cartel liberal francofon)

PSB-BSP – Partidul Socialist Belgian

PSC-CVP – Partidul Social Creştin (partid democrat-creştin)
	PSC – Partidul Social Creştin (partid democrat-creştin francofon)

PS – Partidul Socialist (francofon)

PTB – Partidul Muncii din Belgia (partid comunist maoist)

PVV – Partidul Liberal Flamand

PWT – Partidul Valon al Muncitorilor

RW – Adunarea Valonă

SP – Partidul Socialist Flamand

UDB – Uniunea Democratică Belgiană (formaţiune democrat-creştină)

UDRT – Uniunea Democratică pentru Respectul Muncii (partid poujadist)

Vivant – partid recent înfiinţat

VB – Blocul Vlaams (partid flamand de extremă dreapta)

Vlaamse Concentratie – Concentrarea Flamandă (partid naţionalist flamand)

VLD – Partidul liberal Flamand

VU – Volksunie (partid regionalist flamand)


 

ANEXA 2

Rezultatele alegerilor parlamentare din Austria din perioada 1919-2002

	Formaţiune politică
	1919
	1920
	1923
	1927
	1930

	SP %
	40,8
	36,0
	39,6
	42,3
	41,1

	Locuri
	72
	69
	68
	71
	72

	CSP %
	35,9
	41,8
	45,0
	41,4
	41,9

	Locuri
	69
	85
	82
	73
	66

	GVP/LB %
	18,4
	17,3
	12,8
	13,1
	15,0

	Locuri
	27
	28
	15
	21
	27

	Alţii %
	4,9
	4,9
	2,6
	3,3
	2,0

	Locuri
	-
	-
	-
	-
	-

	Total
	168
	182
	165
	165
	165


 

	Formaţiune politică
	1945
	1949
	1953
	1956
	1959
	1962
	1966
	1970
	1971
	1975

	OVP % 
	49,8
	44,0
	41,3
	46,0
	44,2
	45,4
	48,4
	44,7
	43,1
	43,0

	Locuri
	85
	77
	6874
	82
	79
	81
	85
	79
	80
	80

	SPO % 
	44,6
	38,7
	42,1
	43,0
	44,8
	44,0
	42,6
	48,4
	50,0
	50,4

	Locuri
	76
	67
	73
	74
	78
	76
	74
	81
	93
	93

	FPO %
	-
	11,7
	11,0
	6,5
	7,7
	7,1
	5,4
	5,5
	5,5
	5,4

	Locuri
	-
	16
	14
	6
	8
	8
	6
	5
	10
	10

	Verzii %
	-
	-
	-
	-
	-
	-
	-
	-
	-
	-

	Locuri
	-
	-
	-
	-
	-
	-
	-
	-
	-
	-

	LIF %
	-
	-
	-
	-
	-
	-
	-
	-
	-
	-

	Locuri
	-
	-
	-
	-
	-
	-
	-
	-
	-
	-

	KPO %
	5,4
	5,1
	5,3
	4,4
	3,3
	3,0
	0,4
	1,0
	1,4
	1,2

	Locuri
	4
	5
	4
	3
	-
	-
	-
	-
	-
	-

	Alţii %
	0,2
	0,5
	2,6
	0,1
	0,0
	0,5
	3,2
	1,4
	1,0
	0,1

	Locuri
	-
	-
	-
	-
	-
	-
	-
	-
	-
	-

	Total
	165
	165
	165
	165
	165
	165
	165
	165
	183
	183


  

	Formaţiune politică
	1979
	1983
	1986
	1990
	1994
	1995
	1999
	2002

	OVP % 
	41,9
	43,2
	41,3
	32,1
	27,7
	28,3
	26,9
	42,3

	Locuri
	77
	81
	77
	60
	52
	53
	52
	79

	SPO % 
	51,0
	47,7
	43,1
	42,8
	34,9
	38,1
	33,2
	36,5

	Locuri
	95
	90
	80
	80
	65
	71
	65
	69

	FPO %
	6,6
	5,0
	9,7
	16,6
	22,5
	21,9
	26,9
	10,0

	Locuri
	11
	12
	18
	33
	42
	40
	52
	18

	Verzii %
	-
	1,9
	4,8
	4,8
	7,3
	4,8
	7,4
	9,5

	Locuri
	-
	-
	8
	10
	13
	9
	14
	17

	LIF %
	-
	-
	-
	-
	6,0
	5,5
	3,7
	1,0

	Locuri
	-
	-
	-
	-
	11
	10
	-
	-

	KPO %
	1,0
	0,7
	0,7
	0,5
	0,3
	0,3
	0,5
	0,6

	Locuri
	-
	-
	 
	-
	-
	-
	-
	-

	Alţii %
	0,5
	1,5
	0,4
	3,2
	1,3
	1,1
	1,4
	0,1

	Locuri
	-
	-
	-
	-
	-
	-
	-
	-

	Total
	183
	183
	183
	183
	183
	183
	183
	183

